text: অগ্নিকাণ্ডের কারণ জানা নেই ফায়ার সার্ভিসের, ক্ষতিগ্রস্ত ৩ হাজার পরিবার – bdNewstimes.com | All Time Latest News
  রাজধানীর মিরপুর-৭ নম্বর সেকশনের ঝিলপাড় বস্তিতে অগ্নিকাণ্ডের ঘটনায় ৫০০ থেকে ৬০০টি ঘর পুড়ে গেছে। এতে ক্ষতিগ্রস্ত মোট পরিবারের সংখ্যা প্রায় তিন হাজার বলে জানিয়েছে ফায়ার সার্ভিস। আজ শনিবার সকালে ঘটনাস্থলে ফায়ার সার্ভিসের সহকারী পরিচালক রেজাউল করিম সাংবাদিকদের এ তথ্য জানান।
  ফায়ার সার্ভিসের সহকারী পরিচালক বলেন, 'বস্তির আগুনে ক্ষতিগ্রস্ত সবগুলো ঘরই ছিল কাঁচা। এর ফলে কিছু ঘর দেবে গেছে এবং ঘরের চালা চাপা পড়েছে। এজন্য এসব ধ্বংসস্তূপ অপসারণে আমাদের সময় লাগছে। এসব অপসারণ করে ভেতরে কোনো ভিকটিম আছে কি না আমরা সার্চিং করে দেখছি। আগুনে প্রায় ৫০০ থেকে ৬০০টি ঘর পুড়ে গেছে। এতে প্রায় তিন হাজার পরিবার ক্ষতিগ্রস্ত হয়েছে।'
  তবে আগুনের উৎস এখনো বের করতে পারেননি জানিয়ে রেজাউল করিম বলেন, 'আগুনের উৎস আমরা এখনো বের করতে পারিনি। তবে আগুনটি দ্রুত ছড়িয়ে পড়েছে। অনুসন্ধান শেষে আগুনের উৎস নিশ্চিত করে বলা যাবে।'
  আগুন নেভাতে প্রতিবন্ধকতার বিষয়ে জানতে চাইলে তিনি বলেন, 'প্রধান সমস্যা বস্তির এন্ট্রি পয়েন্ট একটি এবং সরু গলির কারণে বস্তি পর্যন্ত ফায়ার সার্ভিসের গাড়ি যায়নি। যার ফলে ততক্ষণে আগুন ছড়িয়ে পড়েছে। ঘরগুলো কাঁচা এবং ঘরগুলোর মধ্যে কোনো সেপারেশন ছিল না।'
  তবে পানির সংকট ছিল। আগুন আশেপাশের ভবনে ছড়িয়ে পড়ার সম্ভাবনা থাকলেও সেটি নিয়ন্ত্রণ করতে পেরেছেন বলেও জানিয়েছেন ফায়ার সার্ভিসের এই কর্মকর্তা।
  গতকাল শুক্রবার সন্ধ্যা ৭টা ২২মিনিটে রূপনগর থানাধীন চলন্তিকা মোড় এলাকার ওই বস্তিটিতে আগুনের সূত্রপাত ঘটে। শেষ পর্যন্ত ফায়ার সার্ভিসের ২৪ ইউনিট তিন ঘণ্টার প্রচেষ্টায় আগুন নিয়ন্ত্রণে আনে। অগ্নিকাণ্ডের ওই ঘটনায় এখন পর্যন্ত চার জন আহত হওয়ার খবর পাওয়া গেছে।
  এ ছাড়া আগুনের ঘটনা উদঘাটনে একটি তদন্ত কমিটি গঠন করা হয়েছে। তবে কত সদস্যবিশিষ্ট কমিটি গঠন করা হয়েছে তা জানা যায়নি।